তথ্যবিবরণী                                                                                              নম্বর : ৮৫৪

**ডাকঘরের পালকে যুক্ত হলো আরো ৩০টি নতুন ডাকভবন**

 **- ডাক ও টেলিযোগাযোগ মন্ত্রী**

ঢাকা, ২৬ ভাদ্র (১০ সেপ্টেম্বর) :

ডাক ও টেলিযোগাযোগ মন্ত্রী মোস্তাফা জব্বার আজ ঢাকার আগারগাঁয়ে ডাক ভবন মিলনায়তনে ৩০টি ডাকভবনের উদ্বোধনী ফলক উন্মোচন করেছেন। এর আগে ২০২১ সালের ২৭ মে ডাক অধিদফতরের দৃষ্টিনন্দিত ডাকবক্সের আদলে নবনির্মিত সদর দপ্তর ‘ডাকভবন’-এর উদ্বোধন করেন প্রধানমন্ত্রী শেখ হাসিনা।

প্রধান অতিথির বক্তৃতায় ডাক ও টেলিযোগাযোগ মন্ত্রী বলেন, ডাকঘরের পালকে যুক্ত হলো আরো ৩০টি নতুন ডাকভবন। এর মধ্যে পুনর্নির্মিত ২৪টি এবং নবনির্মিত ৬টি ডাকঘর ভবন রয়েছে। ডাকঘর এখন একটা নির্ভরযোগ্য প্রতিষ্ঠানে পরিণত হয়েছে।’ মন্ত্রী ডাক ব্যবস্থার উন্নয়নে প্রধানমন্ত্রী শেখ হাসিনা গৃহীত যুগান্তকারী বিভিন্ন উদ্যোগ তুলে ধরে বলেন, ‘ডাকঘরকে ডিজিটাল যুগের উপযোগী করে গড়ে তুলতে ডিজিটাল সার্ভিস ডিজাইন ল্যাবের (ডিএসডিএল) প্রস্তাবের আলোকে ডিজিটাল ডাকঘর প্রতিষ্ঠায় পরিচালিত সমীক্ষার ভিত্তিতে পথনকশা প্রণয়ন এবং বাস্তবায়নে প্রক্রিয়া আমরা শুরু করেছি।

মন্ত্রী বলেন, দেশব্যাপী ডাকঘরের যে বিশাল অবকাঠামো ও জনবল আছে তা দেশের অন্য কোনো প্রতিষ্ঠানের নেই। প্রধানমন্ত্রীর দিকনির্দেশনায় ডাকঘরকে ডিজিটাল যুগের উপযোগী করে গড়ে তুলতে প্রণীত পথনকশা ডিজিটাল ডাকঘর প্রতিষ্ঠায় একটি ঐতিহাসিক মাইলফলক। এর ফলে উৎপাদনমুখী কর্মকাকাণ্ডের ডিজিটালাইজেশনের ভিত তৈরি হয়েছে। হিমায়িত খাবার থেকে শুরু করে রান্না করা খাবারও পৌঁছে দেওয়ার মতো দুরূহ কাজটিও ডাকঘর ইতোমধ্যে শুরু করেছে।

উপনিবেশ আমলে সৃষ্ট অবকাঠামো কোনো অবস্থাতেই বাংলাদেশের ডিজিটাল রূপান্তরের সাথে মিলে না উল্লেখ করে মন্ত্রী বলেন, স্মার্ট ডাকঘর প্রতিষ্ঠার মাধ্যমে ডাকঘরকে একটি কার্যকর সেবা প্রতিষ্ঠানে রূপান্তরে সরকার বদ্ধপরিকর।

ডাক অধিদপ্তরের মহাপরিচালক হারুন উর রশীদের সভাপতিত্বে অনুষ্ঠানে ডাক ও টেলিযোগাযোগ বিভাগের অতিরিক্ত সচিব জিনাত আরা এবং বিটিআরসির ভাইস চেয়ারম্যান প্রকৌশলী মো. মহিউদ্দিন আহমেদ অনুষ্ঠানে বক্তৃতা করেন।

নবনির্মিত ৬টি ডাকঘর ভবনের মধ্যে নরসিংদী প্রধান ডাকঘর, কিশোরগঞ্জ প্রধান ডাকঘর, ঘোড়ামারা প্রধান ডাকঘর, সুনামগঞ্জ প্রধান ডাকঘর, মোহাম্মদপুর টাউন সাব পোস্ট অফিস উল্লেখযোগ্য। এছাড়া আরও ৩৪টি ডাকঘর ভবনের নির্মাণ কাজ চলছে। পুনর্নির্মিত ডাকঘর ভবনসমূহের মধ্যে ফরিদপুর, মুন্সিগঞ্জ, কৃষ্ণপুর, নগরকান্দা, ভাঙ্গা, কামারখালী, আলফা ডাঙ্গা, কাশিয়ানী, মকসুদপুর,মাগুরা, পীরগাছা, মুরাদনগর, দিঘীনালা, রাজৈরসহ দেশের বিভিন্ন জেলাধীন বিভিন্ন উপজেলা ও গ্রোথ সেন্টারে ২৪টি ডাকঘর অন্তর্ভুক্ত রয়েছে।

#

শেফায়েত/পাশা/এনায়েত/শামীম/২০২৩/২২১০ঘণ্টা

তথ্যবিবরণী                                                                                                নম্বর : ৮৫৩

**দেশের সার্বিক উন্নয়নে সাংবাদিকদের ভূমিকা অনস্বীকার্য**

 **- পানি সম্পদ প্রতিমন্ত্রী**

পটুয়াখালী, ২৬ ভাদ্র (১০ সেপ্টেম্বর) :

পানি সম্পদ প্রতিমন্ত্রী জাহিদ ফারুক বলেছেন, দেশের সার্বিক উন্নয়নে সাংবাদিকদের ভূমিকা অনস্বীকার্য। সাংবাদিকদের বস্তুনিষ্ঠ লেখনির কারণে অনেক সমস্যা দ্রুত সম্পন্ন করা সম্ভব হচ্ছে। তিনি বলেন, বর্তমান গণমাধ্যমবান্ধব সরকার মত প্রকাশের স্বাধীনতায় বিশ্বাসী। সাংবাদিকদের কল্যাণে সবসময় কাজ করছে সরকার। প্রধানমন্ত্রী শেখ হাসিনা দেশের বিভিন্ন শ্রেণিপেশার মানুষের পাশাপাশি অসহায়-দুঃস্থ সাংবাদিকদের কথাও ভাবেন। দেশের গণমাধ্যমকর্মীরা ভালো থাকলে, সংবাদ মাধ্যম ভালো থাকে, দেশে গণতন্ত্র সুসংহত হয়।

আজ কুয়াকাটা বিচ হ্যাভেন হোটেলের সভাকক্ষে বরিশাল সাংবাদিক ইউনিয়ন (জেইউবি) এর আয়োজনে দ্বি-বার্ষিক সাধারণ সভা ২০২৩ এ প্রতিমন্ত্রী এসব কথা বলেন।

প্রতিমন্ত্রী বলেন, জাতির পিতার স্বপ্নের সোনার বাংলা বিনির্মাণে প্রধানমন্ত্রী শেখ হাসিনার সরকার ভিশন-২০৪১ এবং ডেল্টা প্লান ২১০০ বাস্তবায়ন করছে। ২০০৯ সাল থেকে শান্তি, প্রগতি ও সম্প্রীতির অনুকরণীয় দৃষ্টান্ত স্থাপন করে বাংলাদেশ সোনালি অধ্যায়ের মধ্য দিয়ে এগিয়ে চলেছে।

বরিশাল সাংবাদিক ইউনিয়নের সভাপতি মনিরুল আলম স্বপনের সভাপতিত্বে সম্মানিত অতিথি ছিলেন সংসদ সদস্য মহিববুর রহমান, ও বাংলাদেশ ফেডারেল সাংবাদিক ইউনিয়নের সভাপতি ওমর ফারুক। বিশেষ অতিথি হিসেবে উপস্থিত ছিলেন বাংলাদেশ ফেডারেল সাংবাদিক ইউনিয়নের মহাসচিব দীপ আজাদ, জাতীয় গণমাধ্যম ব্যক্তিত্ব মঞ্জুরুল আহসান বুলবুল, কোষাধ্যক্ষ খায়রুজ্জামান কামাল ও খুলনা সাংবাদিক ইউনিয়নের সহসভাপতি আফরোজা আক্তার ডিউ।

পরে প্রতিমন্ত্রী কুয়াকাটা সৈকতের ভাঙন রক্ষার্থে চলমান  Precautionary shore line প্রতিরক্ষা কাজ এবং কুয়াকাটার অব্যাহত ভাঙন রোধে প্রস্তাবিত "কুয়াকাটা সমুদ্র সৈকত রক্ষা ও উন্নয়ন" শীর্ষক প্রকল্পের এলাকা পরিদর্শন করেন। এছাড়া সমুদ্র সৈকত ভাঙন রোধে CORAL CELL Technology কুয়াকাটা সৈকতে Pilot প্রকল্প হিসেবে বাস্তবায়নের জন্য কার্য এলাকা পরিদর্শন করেন।

সাংবাদিকদের প্রশ্নের জবাবে প্রতিমন্ত্রী বলেন, বৈশ্বিক অর্থনৈতিক মন্দায় পৃথিবীর অনেক উন্নয়নমূলক কাজ থমকে আছে। তারপরও প্রধানমন্ত্রীর নেতৃত্বে কুয়াকাটা সৈকতসহ বিচের ভাঙন রোধে ৯৭৫ কোটি টাকার প্রকল্প হাতে নেওয়া হয়েছে।

#

গিয়াস/পাশা/এনায়েত/সঞ্জীব/শামীম/২০২৩/২০২০ঘণ্টা

তথ্যবিবরণী                                                                                                      নম্বর : ৮৫২

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৬ ভাদ্র (১০ সেপ্টেম্বর) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ১৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ০৩ শতাংশ। এ সময় ১ হাজার ৬৪৩ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ২৪ জন।

#

সুলতানা/পাশা/সঞ্জীব/রেজাউল/২০২৩/১৭৪৬ ঘণ্টা

তথ্যবিবরণী নম্বর : ৮৫১

**বিএনপি মহাসচিব তার বক্তব্যেই স্বীকার করেছেন একদফা দাবি আদায় সম্ভব নয়**

 **--- তথ্য ও সম্প্রচার মন্ত্রী**

ঢাকা, ২৬ ভাদ্র (১০ সেপ্টেম্বর):

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, বিএনপি মহাসচিব তার গতকালের বক্তব্যেই স্বীকার করে নিয়েছেন যে তাদের এক দফার দাবি আদায় সম্ভব নয়।

 আজ সচিবালয়ে সাংবাদিকদের সাথে মতবিনিময়কালে এক প্রশ্নের জবাবে মন্ত্রী বলেন, ‘মির্জা ফখরুল ইসলাম আলমগীর সাহেবের গতকালের বক্তব্যে এটি স্পষ্ট যে তাদের এক দফা আন্দোলনের দাবি আদায় সম্ভব নয়। এটি যে অসম্ভব, এটি যে কঠিন কাজ, তিনি তার বক্তব্যের মাধ্যমে তা স্বীকার করে নিয়েছেন। তিনি বলেছেন যে, একদফার আন্দোলনের সামনে কঠিন সময় আসছে। ওনারাতো বহু আগে থেকেই একদফা আন্দোলনের মধ্যে আছেন। সেটি একবার গরুর হাটে মারা গেছে, তারপর আগস্ট মাসের আগে জোর একদফা আন্দোলন শুরু করবে বলেছিল সেটিও হালে পানি পায়নি। এখন তাদের আন্দোলনের হাটতো ভেঙে গেছে। শুধু কর্মীদেরকে চাঙ্গা রাখার জন্য তারা এ সমস্ত কথাবার্তা বলছে।’

 বিএনপি নেতা রুহুল কবীর রিজভীর ‘আন্দোলনের জোয়ারে আওয়ামী লীগ কোথায় যাবে’ মন্তব্য নিয়ে প্রশ্নের জবাবে সম্প্রচারমন্ত্রী বলেন, ‘আমরা কোথাও যাবো না, আমরা এই দেশেই আছি এই দেশেই থাকব। রিজভী সাহেবরা সিদ্ধান্ত নিতে পারেন পাকিস্তানে যাবেন না অন্য কোথাও যাবেন না এখানে থাকবেন। কারণ উনাদের মহাসচিব বলেছেন যে, পাকিস্তানই ভালো ছিল।’

**জি-২০, জো বাইডেন, ম্যাক্রোঁ প্রসঙ্গ**

 ভারতে জি-২০ সম্মেলনে প্রধানমন্ত্রীর যোগদান প্রসঙ্গে সম্প্রচারমন্ত্রী বলেন, ‘বাংলাদেশ জি-২০ সদস্য না হওয়া সত্ত্বেও জি-২০ বর্তমান সভাপতি ভারত উপমহাদেশ থেকে শুধু বাংলাদেশকে অর্থাৎ আমাদের প্রধানমন্ত্রীকে সেখানে আমন্ত্রণ জানিয়েছে, উপমহাদেশের আর কোনো রাষ্ট্রনায়ককে ডাকা হয়নি। সেখানে ভারতের প্রধানমন্ত্রী নরেন্দ্র মোদির সাথে প্রধানমন্ত্রী শেখ হাসিনার অত্যন্ত সফল ফলপ্রসূ আলোচনা হয়েছে।’

 মন্ত্রী বলেন, এছাড়া আপনারা দেখেছেন যে, যুক্তরাষ্ট্রের প্রেসিডেন্ট নিজেই প্রধানমন্ত্রী এবং তার কন্যা সায়মা ওয়াজেদ পুতুলের সাথে সেলফি তুলেছেন। কুশল বিনিময়সহ ছোটখাটো আলোচনাও হয়েছে। এছাড়া প্রধানমন্ত্রীর সাথে আরব আমিরাত ও দক্ষিণ কোরিয়ার প্রেসিডেন্টদের সাথে দ্বিপাক্ষিক বৈঠক হয়েছে। অন্যান্য রাষ্ট্রনায়কদের সাথেও তাঁর সাক্ষাৎ এবং সাইডলাইনে আলোচনাও হয়েছে। অর্থাৎ প্রধানমন্ত্রীর এ সফর অত্যন্ত সফল হয়েছে। জো বাইডেনের সাথে সেলফি নিয়ে সাংবাদিকদের প্রশ্নের জবাবে তথ্যমন্ত্রী বলেন, ‘ছবি অনেক কথা বলে। এই ছবির ভাষা নিশ্চয়ই সাংবাদিক এবং বোদ্ধা ব্যক্তিরাও বুঝতে পারছেন। যুক্তরাষ্ট্রের সাথে আমাদের সম্পর্ক অত্যন্ত ঘনিষ্ঠ এবং আগামী দিনে আরো ঘনিষ্ঠ হবে।’

 আজ ফ্রান্সের প্রেসিডেন্ট ইমানুয়েল ম্যাক্রোঁ বাংলাদেশে আসবেন, প্রধানমন্ত্রী তাঁকে বিমানবন্দরে অভ্যর্থনা জানাবেন উল্লেখ করে হাছান মাহমুদ বলেন, ‘প্রধানমন্ত্রীর আমন্ত্রণেই ইমানুয়েল ম্যাক্রোঁ বাংলাদেশে আসছেন। ক’দিন আগে রুশ পররাষ্ট্রমন্ত্রী বাংলাদেশ ঘুরে গেছেন। এছাড়া ক’দিন আগে মার্কিন যুক্তরাষ্ট্রের সাথে দু’দিনব্যাপী নিরাপত্তা সংলাপ হয়েছে। এতে স্পষ্ট যে, মার্কিন যুক্তরাষ্ট্রের সাথে আমাদের যে বহুমাত্রিক সহযোগিতার সম্পর্ক রয়েছে সেটি আরো ঘনিষ্ঠ করার জন্য উভয় দেশ কাজ করছে। এই ঘটনা প্রবাহ যারা সঠিকভাবে অনুধাবন করতে পারেন তারা বোঝেন যে, বর্তমান সরকারের সাথে এবং প্রধানমন্ত্রী জননেত্রী শেখ হাসিনার বিশ্ব সম্প্রদায়ের গভীর সুসম্পর্ক আছে।’

 ড. ইউনূসের ইস্যুতে সাবেক একজন ডেপুটি এটর্নি জেনারেল এমরান ভূঁইয়া মার্কিন দূতাবাসে আশ্রয় চাওয়া নিয়ে প্রশ্নের জবাবে তথ্য ও সম্প্রচার মন্ত্রী বলেন, ‘মার্কিন দূতাবাসে তিনি গিয়েছিলেন কিন্তু আশ্রয় পাননি। অপেক্ষা করে গেট থেকে চলে এসছেন। অনেকেই বলছে যে, তিনি হয়তো সপরিবারে মার্কিন ভিসা চাচ্ছেন, সেই কারণে এবং আলোচনায় থাকার জন্য এই নাটকটি সাজিয়েছেন। এবং এতে প্রমাণিত যে বিভিন্ন মতাদর্শের মানুষ সরকারি কাজকর্মের সাথে যুক্ত আছেন। বিএনপি যে বলে বেছে বেছে শুধু দলীয় কর্মীদের আমরা বিভিন্ন জায়গায় পদে বসিয়েছি, সেটি যে সঠিক নয় এই ঘটনার মধ্যেই তা প্রমাণিত হয়।’

**বিএফডিসিকে পাহাড়তলীতে জমি হস্তান্তর করলো বিটিভি**

 এ দিন বিকেলে তথ্য ও সম্প্রচারমন্ত্রী ড. হাছান মাহমুদ এবং সচিব মোঃ হুমায়ুন কবীর খোন্দকার বাংলাদেশ টেলিভিশনের (বিটিভি) আওতাধীন চট্টগ্রামের পাহাড়তলীর ১ একর ৩৭ শতক জমি বাংলাদেশ চলচ্চিত্র উন্নয়ন কর্পোরেশনকে (বিএফডিসি) হস্তান্তরের চুক্তি স্বাক্ষর প্রত্যক্ষ করেন। সচিবালয়ে তথ্যমন্ত্রীর দপ্তরে বিটিভির পক্ষে মহাপরিচালক ড. জাহাঙ্গীর আলম এবং বিএফডিসির পক্ষে ব্যবস্থাপনা পরিচালক নুজহাত ইয়াসমিন চুক্তিপত্রে স্বাক্ষরকালে বলেন, পাহাড়তলীর এই মনোরম স্থান দেশের চলচ্চিত্র অঙ্গনকে আরো সমৃদ্ধ করবে।

#

আকরাম/পাশা/সঞ্জীব/জয়নুল/২০২৩/১৭৪৫ঘণ্টা

তথ্যবিবরণী নম্বর : ৮৫০

**সমৃদ্ধ বাংলাদেশ গড়তে সন্তানদের সুশিক্ষিত করে গড়ে তুলতে হবে**

 **--- জনপ্রশাসন প্রতিমন্ত্রী**

 মেহেরপুর, ২৬ ভাদ্র (১০ সেপ্টেম্বর):

 জনপ্রশাসন প্রতিমন্ত্রী ফরহাদ হোসেন বলেছেন, আগামী দিনের সমৃদ্ধ বাংলাদেশ গড়তে আমাদের সন্তানদের সুশিক্ষিত করে গড়ে তুলতে হবে।

 গতকাল মেহেরপুরে সুবিদপুর মাধ্যমিক বিদ্যালয়ের একাডেমিক ভবন উদ্বোধনকালে প্রতিমন্ত্রী একথা বলেন। তিনি বলেন, বর্তমানে যারা শিক্ষার্থী তারাই হবে ভবিষ্যতের দেশ গড়ার কারিগর। তাই তাদের প্রতি আমাদের বিশেষ মনোযোগ দিতে হবে, যেন তারা ভবিষ্যতে এ দেশকে নেতৃত্ব দিতে পারে। এজন্য শিক্ষকদের পাশাপাশি অভিভাবকদেরকেও সচেতন থাকতে হবে।

 অনুষ্ঠানে প্রধান অতিথির বক্তব্যে জনপ্রশাসন প্রতিমন্ত্রী আরো বলেন, আমাদের লক্ষ্য মেহেরপুরকে একটি মডেল জেলায় পরিণত করা। এই লক্ষ্য অর্জনের জন্য এই অঞ্চলের সকলকে ঐক্যবদ্ধভাবে কাজ করতে হবে।

 সুবিদপুর মাধ্যমিক বিদ্যালয়ের সভাপতি মোঃ আরিফুল ইসলামের সভাপতিত্বে অতিরিক্ত জেলা প্রশাসক মোঃ আব্দুল কাদির ও বীর মুক্তিযোদ্ধা এম এ হালিম বিশেষ অতিথি হিসাবে উপস্থিত ছিলেন।

#

শিবলী/পাশা/সঞ্জীব/জয়নুল/২০২৩/১৭২৫ঘণ্টা

তথ্যবিবরণী                                                                                                   নম্বর : ৮৪৯

**বর্তমান সরকারের আমলে শিক্ষাখাতে ব্যাপক উন্নয়ন হয়েছে**

 **-- শিল্পমন্ত্রী**

মনোহরদী (নরসিংদী), ২৬ ভাদ্র (১০ সেপ্টেম্বর) :

শিল্পমন্ত্রী নূরুল মজিদ মাহমুদ হুমায়ূন বলেছেন, বর্তমান সরকারের আমলে দেশের শিক্ষাখাতে ব্যাপক উন্নয়ন হয়েছে। দেশের শিক্ষা ব্যবস্থার ওপর সবচেয়ে বেশি গুরুত্ব দিয়েছে শেখ হাসিনার সরকার। এই সরকারের আমলেই সম্মানিত হয়েছেন দেশের শিক্ষকরাও।

‘শিক্ষা নিয়ে গড়ব দেশ শেখ হাসিনার বাংলাদেশ’ এই স্লোগানকে সামনে রেখে বঙ্গবন্ধু সৃজনশীল মেধা অন্বেষণ ও জাতীয় শিক্ষা সপ্তাহ ২০২৩ উপলক্ষ্যে নরসিংদীর মনোহরদীতে মেধাবী শিক্ষার্থীদের মাঝে পুরস্কার বিতরণী অনুষ্ঠানে বক্তৃতাকালে প্রধান অতিথির বক্তব্যে শিল্পমন্ত্রী এসব কথা বলেন।

মনোহরদী উপজেলা প্রশাসন ও উপজেলা মাধ্যমিক শিক্ষা অফিসের যৌথ আয়োজনে গতকাল উপজেলা পরিষদ হলরুমে এ অনুষ্ঠানের আয়োজন করা হয়। মনোহরদী উপজেলা নির্বাহী অফিসার মোঃ রেজাউল করিমের সভাপতিত্বে অনুষ্ঠানে অন্যদের মধ্যে উপস্থিত ছিলেন উপজেলা মাধ্যমিক শিক্ষা অফিসার মোঃ শহীদুর রহমান এবং উপজেলা একাডেমিক সুপার ভাইজার জলিল মিয়া। এসময় উপজেলার বিভিন্ন শিক্ষা প্রতিষ্ঠানের শিক্ষক ও শিক্ষার্থীরা উপস্থিত ছিলেন।

#

মাহমুদুল/পাশা/সঞ্জীব/রেজাউল/২০২৩/১৬৪২ ঘণ্টা